જામનગરમાં ગુલાબનગર વિસ્તારમાં મેઇન રોડ પર રાજપાર્ક સામે રીલાયન્સ પેટ્રોલ પંપ નજીક ગત તા. 11 મી ના રોજ રાત્રે નવેક વાગ્યાના સુમારે જી.જે-13-એ.ટી.1494 નંબરનો ટ્રક પાર્ક કરવામાં આવ્યો હતો. રિલાયન્સ કંપનીમાંથી પ્લાસ્ટીક પોલીમરના દાણા ભરી આ ટ્રક દાદરાનગર હવેલીના પાટનગર સેલવાસ ખાતે ધનઉદ્યોગ સહકારી સંઘ લી. કંપનીમાં ખાલી કરવા માટે રવાના થયો હતો. દરમ્યાન ટ્રક ચાલકે ઉપરોકત સ્થળ પર પાર્ક કરી જામનગરમાં રાતવાસો ગુજારવાનો નિર્ણય કર્યો હતો. સવારે ઉઠીને સ્થળે પહોંચેલા ચાલકે જોયું તો 13,85,280 ની કિંમતના 16 ટન પ્લાસ્ટીકના દાણા ભરેલો ટ્રક કોઇ તસ્કરો હંકારી ગયા હતા. રૂા. 6 લાખની કિંમતના ટ્રક અને રૂા. 13.85 લાખના પ્લાસ્ટીકના દાણાની ચોરી થઇ જતાં હરદેવસિંહ ભરતસિંહ ગોહીલે સીટી બી ડિવીઝન પોલીસ દફતરમાં અજ્ઞાત શખ્સો સામે ફરિયાદ નોંધાવી હતી. આ ફરિયાદના આધારે સીટી બી ડિવીઝન પોલીસ દફતરના પી.એસ.આઇ. ડી.જી.ચૌધરી સહિતના સ્ટાફે આગળની કાર્યવાહી હાથ ધરી હતી.